‘સૌરાષ્‍ટ્રનું પેરિસ‘ કહેવાતા આ નગરના સીધા વ્‍યવસ્થિત માર્ગો, આલીશાન ઈમારતો, ઐતિહાસિક નિવાસો એના એક વખતના ગૌરવનું સ્‍મરણ કરાવે છે. શહેરની અંદરનાં ને આસપાસનાં અનેક મંદિરોને કારણે અહીંની સંસ્‍કૃત પાઠશાળાઓને કારણે એક વખત જામનગર ‘છોટે કાશી‘ કહેવાતું. આદિત્‍યરામજી જેવા સંગીતકાર અને આયુર્વેદાચાર્ય ઝંડુ ભટ્ટજી અહીં વસેલા તે તો દંતકથાના પાત્ર જેવા થઈ ગયા છે. તેમણે સ્‍થાપેલી રસાયણશાળાઓ પછી તો આજની સુવિખ્‍યાત ‘ઝંડુ ફાર્મસી‘નું રૂપ ધારણ કર્યું.